Document ID: 32010D0769

DEĊIŻJONI TAL-KUMMISSJONI
tat-13 ta’ Diċembru 2010
dwar l-iffissar ta’ kriterji għall-użu ta’ metodi teknoloġiċi minn trasportaturi tal-gass naturali likwifikat bħala alternattiva għall-użu ta’ karburanti għal użu marittimu b’kontenut ta’ kubrit baxx li jissodisfa r-rekwiżiti tal-Artikolu 4b tad-Direttiva tal-Kunsill 1999/32/KE dwar it-tnaqqis tal-kontenut tal-kubrit f’ċerti karburanti likwidi kif emendata bid-Direttiva 2005/33/KE tal-Parlament Ewropew u tal-Kunsill dwar il-kontenut ta’ kubrit f’karburanti għal użu marittimu
(notifikata bid-dokument numru C(2010) 8753)
(Test b’relevanza għaż-ŻEE)
(2010/769/UE)
IL-KUMMISSJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 1999/32/KE tas-26 ta’ April 1999 dwar it-tnaqqis tal-kontenut tal-kubrit f’ċerti karburanti likwidi (1) kif emendata bid-Direttiva 2005/33/KE tal-Parlament Ewropew u tal-Kunsill (2), u b’mod partikolari l-Artikolu 4c tagħha,
Billi:
(1)
L-Artikolu 4b tad-Direttiva jirrikjedi li mill-1 ta’ Jannar 2010, il-bastimenti li jkunu fl-irmiġġ fil-portijiet tal-Komunità ma jużawx karburanti għal użu marittimu li jkollhom kontenut ta’ kubrit li jeċċedi 0,1 % skont il-massa. Madankollu, dan ir-rekwiżit ma japplikax għall-karburanti li jintużaw abbord bastimenti li jużaw teknoloġiji approvati ta’ tnaqqis ta’ emissjonijiet skont l-Artikolu 4c.
(2)
L-Artikolu 4c(4) jipprovdi li l-Istati Membri jistgħu jippermettu lill-bastimenti jużaw teknoloġija approvata għat-tnaqqis tal-emissjonijiet bħala alternattiva għall-użu ta’ karburanti għal użu marittimu b’kontenut ta’ kubrit baxx li jissodisfa r-rekwiżiti tal-Artikolu 4b, kemm-il darba dawn il-bastimenti kontinwament jiksbu tnaqqis fl-emissjonijiet li jkun mill-inqas ekwivalenti għal dak li għandu jinkiseb permezz tal-limiti fuq il-kubrit fil-karburant speċifikati fid-Direttiva;
(3)
L-Artikolu 4c(3) jipprovdi għall-iffissar ta’ kriterji għall-użu ta’ metodi teknoloġiċi, minn bastimenti ta’ kull bandiera f’portijiet u estwarji magħluqa fil-Komunità skont il-proċedura msemmija fl-Artikolu 9(2) tad-Direttiva. Dawn il-kriterji għandhom jiġu kkomunikati lill-IMO.
(4)
Spiss, it-trasportaturi tal-gass naturali likwifikat (LNG) ikunu mgħammra b’bojlers li jużaw taħlita ta’ żewġ tipi ta’ karburant, gass li jevapora (“boil-off gas”) u żejt tal-karburant dens, għall-propulsjoni u għal operazzjonijiet relatati mal-merkanzija. Sabiex jissodisfaw ir-rekwiżiti tad-Direttiva, il-biċċa l-kbira tat-trasportaturi tal-LNG li jidħlu f’portijiet tal-UE jistgħu jużaw teknoloġiji ta’ tnaqqis ta’ emissjonijiet li jużaw taħlita ta’ karburanti għal użu marittimu u ta’ “boil-off gas” biex jipproduċu emissjonijiet b’kontenut ta’ kubrit ta’ 0,1 % jew inqas.
(5)
Għat-tul taż-żmien, il-“boil-off gas” jista’ jintuża bħala l-karburant primarju waqt li l-bastiment ikun fl-irmiġġ, u b’hekk l-emissjonijiet ikollhom kontenut ta’ kubrit inqas minn dak miksub bl-applikazzjoni tal-limiti fuq il-kubrit fil-karburant speċifikati fid-Direttiva.
(6)
Il-miżuri provduti f’din id-Deċiżjoni huma skont l-opinjoni tal-Kumitat Regolatorju stabbilit skont Artikolu 9(2) tad-Direttiva,
ADOTTAT DIN ID-DEĊIŻJONI:
Artikolu 1
Trasportatur tal-Gass Naturali Likwifikat (Trasportatur tal-LNG) huwa bastiment tal-merkanzija li jkun ġie mibni jew addattat biex jintuża għall-ġarr ta’ volum kbir ta’ gass naturali likwifikat kif definit skont il-Kodiċi Internazzjonali għall-Bini u t-Tagħmir tal-Bastimenti li jġorru Gass Likwifikat f’Volumi Kbar (Kodiċi IGC).
Artikolu 2
Sabiex jinkiseb l-għan ta’ tnaqqis ta’ emissjonijiet minn bastimenti permezz ta’ metodu ta’ teknoloġija alternattiva għat-tnaqqis ta’ emissjonijiet permezz ta’ karburant għal użu marittimu u “boil-off gas”, it-Trasportaturi tal-LNG għandhom jużaw u jirrispettaw il-kriterji ta’ kalkoli stipulati fl-Anness.
It-Trasportaturi tal-LNG jistgħu jużaw il-metodu ta’ teknoloġija alternattiva għat-tnaqqis ta’ emissjonijiet waqt li jkunu fl-irmiġġ f’portijiet Komunitarji, fejn jagħtu żmien biżżejjed biex l-ekwipaġġ iwettaq il-miżuri meħtieġa biex ikun jista’ juża taħlita ta’ karburant għal użu marittimu u “boil-off gas” kemm jista’ jkun immedjatament wara li l-bastiment jasal fil-post tal-irmiġġ u kemm jista’ jkun tard qabel ma jitlaq.
Artikolu 3
It-tnaqqis ta’ kontenut ta’ kubrit fl-emissjonijiet miksub permezz tal-applikazzjoni tal-metodu msemmi fl-Artikolu 2, mill-inqas, għandu jkun ekwivalenti għat-tnaqqis li jista’ jinkiseb bl-applikazzjoni tal-limiti fuq il-kubrit fil-karburant speċifikati fid-Direttiva.
Artikolu 4
L-Istati Membri għandhom jesiġu li t-Trasportaturi tal-LNG li jużaw il-metodu ta’ teknoloġija alternattiva għat-tnaqqis ta’ emissjonijiet u li jidħlu f’portijiet li jaqgħu taħt il-ġurisdizzjoni tagħhom għandhom jipprovdu dettalji fil-ġurnal ta’ abbord il-bastiment, li jinkludu t-tip u l-kwantità tal-karburanti li jintużaw abbord il-bastiment. Għal dan il-għan, dawn il-bastimenti għandhom ikunu mgħammra għall-monitoraġġ u l-kejl tal-konsum ta’ “boil-off gas” u karburant għal użu marittimu.
Artikolu 5
L-Istati Membri għandhom jieħdu l-miżuri xierqa biex jimmonitorjaw u jivverifikaw l-użu tal-metodu ta’ teknoloġija alternattiva għat-tnaqqis ta’ emissjonijiet waqt li l-bastiment ikun fl-irmiġġ abbażi tat-tagħrif ipprovdut mit-Trasportaturi tal-LNG dwar it-tnaqqis miksub fir-rigward tal-emissjonijiet.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, it-13 ta’ Diċembru 2010.

Labels: 14
20
7
8
15